Document ID: 32015R0401

KOMISIJOS REGLAMENTAS (ES) 2015/401
2015 m. vasario 25 d.
kuriuo dėl didžiausios leidžiamosios acetamiprido, chromafenozido, ciazofamido, dikambos, difenokonazolo, fenpirazamino, fluazinamo, formetanato, nikotino, penkonazolo, pimetrozino, piraklostrobino, tau-fluvalinato ir tebukonazolo liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji acetamiprido, ciazofamido, formetanato, pimetrozino, piraklostrobino ir tebukonazolo liekanų koncentracija (toliau - DLK) nustatyta Reglamento (EB) Nr. 396/2005 II priede. Penkonazolo DLK nustatyta Reglamento (EB) Nr. 396/2005 II priede ir III priedo B dalyje. Chromafenozido, dikambos, difenokonazolo, fenpirazamino, fluazinamo, nikotino ir tau-fluvalinato DLK nustatyta Reglamento (EB) Nr. 396/2005 III priedo A dalyje;
(2)
vykdant procedūrą, taikomą siekiant gauti leidimą sėklavaisiams ir vynuogėms apsaugoti naudoti augalų apsaugos produktą, kurio sudėtyje yra veikliosios medžiagos chromafenozido, pagal Reglamento (EB) Nr. 396/2005 6 straipsnio 1 dalį pateikta paraiška pakeisti nustatytą DLK;
(3)
pateikta paraiška leisti naudoti ciazofamidą vynuogėms apsaugoti. Pateikta paraiška leisti naudoti difenokonazolą paprikoms ir baklažanams apsaugoti. Pateikta paraiška leisti naudoti fenpirazaminą abrikosams, vyšnioms, persikams ir slyvoms apsaugoti. Pateikta paraiška leisti naudoti formetanatą braškėms apsaugoti. Pateikta paraiška leisti naudoti penkonazolą gervuogėms ir avietėms apsaugoti. Pateikta paraiška leisti naudoti pimetroziną gudobelės vaisiams apsaugoti. Pateikta paraiška leisti naudoti piraklostrobiną paprastosios trūkažolės šaknims apsaugoti. Pateikta paraiška leisti naudoti tau-fluvalinatą leisti naudoti sėklavaisiams, persikams, abrikosams, vynuogėms, pomidorams, baklažanams, melionams, brokoliams, briuseliniams kopūstams, kaliaropėms, artišokams, salotoms ir kitiems salotiniams augalams apsaugoti. Taip pat pateikta paraiška leisti naudoti tebukonazolą aguonų sėkloms apsaugoti;
(4)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti acetamipridą abrikosams ir medžių riešutams apsaugoti. Pareiškėjas teigia, kad Jungtinėse Amerikos Valstijose šios medžiagos, naudojamos tokiems kultūriniams augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;
(5)
tokios paraiškos taip pat buvo pateiktos dėl dikambos naudojimo genetiškai modifikuotoms sojų pupelėms apsaugoti ir dėl fluazinamo naudojimo ženšenio šaknims apsaugoti. Pareiškėjai teigia, kad Jungtinėse Amerikos Valstijose šių medžiagų, naudojamų tokiems kultūriniams augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;
(6)
pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir pateikė Komisijai vertinimo ataskaitas;
(7)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomų DLK (2). Šias nuomones Tarnyba pateikė Komisijai, valstybėms narėms ir visuomenei;
(8)
Tarnyba pagrįstose nuomonėse padarė išvadą, kad dėl fenpirazamino naudojimo persikams apsaugoti nustatytos DLK keisti nereikia. Dėl tau-fluvalinato naudojimo sėklavaisiams, abrikosams, persikams ir pomidorams apsaugoti pateiktų duomenų nepakanka, kad būtų nustatyta nauja DLK. Todėl nustatyta DLK turėtų likti nepakeista;
(9)
dėl dikambos naudojimo, dikambai atsparių sojų pupelių derliuje šios medžiagų liekanų neaptikta. Tarnyba priėjo prie išvados, kad reikšmingas liekanų komponentas, nustatytas dikambai atspariose sojų pupelėse, yra metabolitas 3,6-dichlor-salicilo rūgštis (DCSA);
(10)
dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų kultūrinių augalų ir maisto produktų vartojimas nekelia rizikos, kad bus viršyta leidžiamoji paros dozė (LPD) arba ūmaus poveikio etaloninė dozė (ŪPED);
(11)
Komisijos reglamentu (ES) Nr. 897/2012 (3) miško grybams iki 2014 m. lapkričio 30 d. pagal Reglamento (EB) Nr. 396/2005 16 straipsnio 1 dalies a punktą buvo nustatyta laikinoji nikotino DLK, kol nebus pateikti ir įvertinti nauji duomenys ir informacija apie natūralų nikotino buvimą arba susidarymą šiuose produktuose. Komisijai buvo pranešta apie atliekamą mokslinių tyrimų projektą, kuriuo siekiama ištirti šiose kultūrose esančio nikotino šaltinius. Atsižvelgiant į numatomą tyrimo trukmę ir siekiant suteikti Komisijai pakankamai laiko sprendimui priimti, tikslinga pratęsti tos DLK taikymą iki 2016 m. spalio 19 d.;
(12)
Komisijos reglamentu (ES) Nr. 61/2014 (4) buvo pakeistos kelios formetanato DLK. Tuo reglamentu DLK braškėms sumažinama iki nustatymo ribos iki 2014 m. rugpjūčio 14 d. Siekiant teisinio tikrumo, yra tikslinga numatyti, kad šiame reglamente nustatyta DLK būtų taikoma nuo tos pačios dienos;
(13)
remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, laikoma, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;
(14)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(15)
šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. lapkričio 1 d. Vis dėlto jis taikomas nuo 2014 m. rugpjūčio 14 d. dėl formetanato DLK braškėse.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. vasario 25 d.

Labels: 17
20
0
3
6